Velddrif-kunste leef weer | Netwerk24
Velddrif-kunste leef weer
Deur Yaël Malgas 03 Desember 2018 06:00
Kunstenaars en kunsliefhebbers het bymekaargekom om plaaslike talent by die eerste Velddrif-kunsuitstalling aangebied deur Simply Art & Gallery en die dorp se toerismekantoor te aanskou.
Die uitstalling, wat Donderdag by Charlie's in Port Owen gehou is, was die afsluiting van 'n maand lange kunskompetisie.
Volgens Iris van Dyk, die eienaar van Simply Art en die organiseerder van die geleentheid, kon kunstenaars in enige skildermedium deelneem. Elke paar maande is 'n ander tema gekies en 'n wenner is hieruit gekies.
Die wenner van die Rustic Karoo-kategorie was Jenny Windgrove, die Shabby Chic Flowers-uitblinker was Rina Minne en Dawie du Toit het die tema van West Coast Charm sy baas gemaak.
Die kunstenaar Jan Jordaan van Vredenburg was die seremoniemeester by die geleentheid en het ook 'n kunsdemonstrasie gedoen met dié skildery wat ten bate van die FDSA-jeugsentrum in Velddrif opgeveil is.
Chevon Ellis, 'n plaaslike toerismebeampte, meen die kunsuitstalling is 'n uitstekende manier om Velddrif en sy kunstige inwoners te bemark. "Ons het vroeër jare 'n soortgelyke projek gehad, maar dit het die afgelope paar jaar doodgeloop. Daar is soveel talent hier in die gebied en vanaand se aanbieding is eintlik net 'n druppel in die emmer," meen sy.